Dubravka/Činjenje prvo/Skazanje prvo
SKUP PASTIRA I RADMIO

SKUP PASTIRA
   Objavi, Danice, jasni zrak objavi,
čuj tihe vietrice u ovoj Dubravi;
   pršat' su počeli po listju zelenu
zovući dan bieli i zoru rumenu.
   O zviezdo, najdraži od neba uresu,
ukaž' se, ukaži! Raskoše tve gdie su?
   Žudźena Danice, objav' se, objavi!
I zvieri i ptice, svaki te glas slavi;
   sve te oči gledaju i srca sva hlipe
da nas svieh obsiaju svietlosti tve lipe,
   da nam pr'je svane dan, blagi dan svečani,
i žudźen i čekan u ovoj svoj strani.
   Objavi, Danice, jasni zrak objavi,
čuj tihe vietrice u ovoj Dubravi;
   pršat' su počeli po listju zelenu
zovući dan bieli i zoru rumenu.
 
RADMIO
   Ovo dan je ki dohodi
jednom nami na godište,
u ki slatkoj mi slobodi
činimo ovdi svetilište,
   slatkoj slobodi i od časti
i od uresa viekovita,
u koj niče i uzrasti
Dubrava ova plemenita.
   Sastaje se cića tega
skup od vila i pastiera,
i za od svieh najliepšega
najliepša se od njih viera.
   Vieraju se i jedine
dva najliepša ki se žele,
i od pira gozbe čine
obilne se i vesele.
 
SKUP PASTIRA
   Objavi, Danice, ah veće objavi,
žudźeno tve lice u ovoj Dubravi!
   Livade su uzeli odieću zelenu,
da obuku dan bieli i zoru rumenu.
 
RADMIO
   Pod sviroku ovčar mladi
danaske se glasi svuda,
reseć' cvietkom na livadi
krotkom stadu čela ruda.
   Danas liepe pastierice
viencem krune zlatne vlase,
po dubravah ter slavice
bude u slatke pojuć' glase.
   S dobrom kobi na dan ovi
težak, za teg da je uhiti,
popievajuć' za volovi
teško ralo cvietjem kiti.
   Danaske se tanci staju,
danas poju slatke piesni
i razlike igre igraju
u radosti i ljuvezni.
 
SKUP PASTIRA
   Objavi, Danice, drag pogled objavi!
Eto c'ti cvietice po ovoj Dubravi
   i u miris, ki dieli na busku zelenu,
uzdiše dan bieli i zoru rumenu.
 
RADMIO
   Ali suncem iz istoči
Dubrava ova ne svaniva,
o Dubravko liepa, iz oči
tvojieh nami bio dan siva.
   Tvu liepotu od svieh višu
svi pastieri da prie vide
žude i žele i uzdišu,
i svuda te slidom slide.
   Tim svi danas doletiet' će
gdi tva siaju suncem lica,
jeda komu s blage sreće
budeš draga vierenica.
   Doć' će, da gor'k trud rasladi
kon uresa tvoga slavna,
i Miljenko pastier mladi
ki te verno služi odavna.
   Dva mila ova, o Ljubavi,
tva sjedini slatka sila
na dan ovi u ki slavi
sloboda se naša mila.
   Združ' s' Miljenkom ti pastirom
liepu Dubravku i gizdavu,
i obeseli srećniem pirom
nas i našu svu Dubravu!
 
SKUP PASTIRA
   Objavi, Danice, liep ures objavi,
probudi slavice u ovoj Dubravi,
   u žuber veseli po dubju zelenu
da poju dan bieli i zoru rumenu.
 
RADMIO
   Ali, družbo, neka čut' je
sad veselje sa svieh strana,
podź'te oglasit' osvanutje
svud' ovega blaga dana.
   Svud' se glasi i naviesti
da pr'je nego sunce zadźe
svak na ovemu ovdi miesti
na općenu se skupu nadźe.
   A uto ja ću poć' spraviti
svetilište i sva ina
dostojno se čim slaviti
današnja će svetkovina.